न्यूयॉर्क में हजारों समलैंगिक जोड़ों ने किया विवाह  
न्यूयॉर्क में रविवार को मैनहट्टन से नियाग्रा प्रपात तक सैकड़ों समलैंगिक जोड़ों ने विवाह किया। यहां समलैंगिक विवाह को कानूनी दर्जा दिया गया है।
न्यूयॉर्क में रविवार को मैनहट्टन से नियाग्रा प्रपात तक सैकड़ों समलैंगिक जोड़ों ने विवाह किया। एक माह पूर्व, 24 जून को राज्य में समलैंगिक विवाह को कानूनी दर्जा दिया गया है। अन्य राज्यों से भी, खास कर न्यूजर्सी से समलैंगिक जोड़े विवाह के लिए न्यूयॉर्क आए थे। इनमें से कई के रिश्ते तो 40 से 50 साल पुराने थे। इनके साथ इनके परिजन या मित्र आए थे।हवाई से विवाह के लिए आए कोडी नगानुमा और सियु युएन जी बेहद खुश थे। मूल रूप से हॉंगकॉंग निवासी सियु ने अपने सहयोगी के बारे में कहा, मैं सचमुच उसके साथ रहना चाहता हूं और मुझे मालूम है कि मेरे लिए वह क्या है। मैं उसे चाहता हूं। न्यूयॉर्क के पांच नगरों में जजों ने दिन भर विवाह संपन्न कराया। विवाहित जोड़ों के चेहरे खुशी से दमक रहे थे। कनेक्टिकट, मैसाच्युसेट्स, वेरमोन्ट, न्यू हैम्पशायर, इओवा और वाशिंगटन डीसी के अलावा अब न्यूयार्क में भी समलैंगिक विवाह को कानूनी दर्जा दे दिया गया है। इस बीच, राष्ट्रपति बराक ओबामा ने रिस्पैक्ट फॉर मैरिज एक्ट को समर्थन देने की घोषणा की है। यह एक संघीय कानून है जो राज्य स्तर पर मान्यता प्राप्त विवाह को संघीय मान्यता देगा।